Zyrtarët amerikanë të zbulimit analizojnë kërcënimin që paraqet Irani
Zyrtarët e lartë amerikanë të zbulimit thanë se Irani është i gatshëm të kryejë sulme në tokën amerikane
Në dëshminë që dha para Komisionit të Senatit për Zbulimin, drejtori i Zbulimit Kombëtar, James Clapper, tha se parandalimi i një komploti për vrasjen e ambasadorit të Arabisë Saudite në Uashington vitin e kaluar tregon se disa zyrtarë iranianë, “tani janë më të gatshëm për të kryer sulme në Shtetet e Bashkuara në përgjigje të veprimeve të vërteta apo të perceptuara që kërcënojnë regjimin”. Ai tha në mesin e këtyre zyrtarëve mund të jetë edhe udhëheqësi suprem i vendit. Irani ka mohuar pjesëmarrjen në komplote vrasjesh dhe këmbënguli se nuk ka ndërmend të ndërtojë armë bërthamore. Zoti Clapper u tha senatorëve se të paktën deri tani Irani nuk është duke ndërtuar armë bërthamore. Zoti Clapper tha se niveli i pasurimit të uraniumit do të jetë sinjal i rëndësishëm që do të tregojë synimet e Iranit. Duke folur para Komisionit të Zbulimit, Drejtori i CIA-s David Petraeus u pajtua me analizën e zotit Clapper, por tha se aktivitetet aktuale të Iranit për pasurimin e uranimit tashmë i tejkalojnë nivelet e nevojshme për ndërtimin e një programi paqësor bërthamor. Petraeus dhe Clapper pranuan se kohët e fundit ka patur konsultime mes agjencive amerikane të zbulimit dhe agjencive izraelite të zbulimit në lidhje me Iranin, por nuk dhanë më shumë hollësi. Shtetet e Bashkuara kohët e fundit kanë ashpërsuar sanksionet ekonomike ndaj Iranit. Drejtori i zbulimit kombëtar shprehu shpresën se ky lloj presioni do të frenojë ambiciet e Teheranit për të ndërtuar armë bërthamore. Senatori demokrat nga Oregoni Ron Wyden tha se vetëm ashpërsimi i sanksioneve mund të ketë mundësi për ta frenuar Iranin. Lidhur me çështjet e tjera të sigurisë kombëtare, zoti Clapper përshëndeti sukseset e fundit amerikane kundër al-Kaidës, përfshirë vrasjen e udhëheqësit të saj dhe degradimin e aftësisë së saj për të organizuar sulme të mëdha terroriste. Anëtari republikan i Komisionit të zbulimit, senatori i Xhorxhias Saxby Chambliss, shprehu mirënjohje që është eliminuar kërcënimi që vinte nga Osama Bin Laden.